**עכשיו נחפש דרך חדשה - שיעור מחשבה ויצירה לימי אלול ותשרי**

השיעור עוסק בסיפור החסידי על חיפוש דרך. נצא מהסיפור למחשבה על הדרך שלנו בשנה שחלפה ועל הדרכים החדשות שנרצה לבחור לשנה החדשה.

 **עכשיו נחפש דרך חדשה**פעם אחת אמר רבנו, ר' חיים מצאנז, משל.
אדם תועה כמה ימים ביער ולא היה יודע איזוהי דרך נכונה.

פתאום ראה אדם אחר הולך לקראתו. באה שמחה גדולה בלבו, עתה בוודאי ידע הדרך הנכונה.
כיוון שפגשו זה בזה שאל אותו: אחי, אמור לי היכן הדרך הנכונה, זה כמה ימים אני תועה.
אמר לו: אחי, אף אני איני יודע, שאף אני תועה כאן כבר כמה ימים,

אלא אומר לך, בדרך שהלכתי אני, יכול לומר לך, שבדרך זו תועים. ועכשיו נחפש דרך חדשה.

כן אנחנו, דבר זה אני יכול לומר לכם, שבדרך שהלכנו עד עכשיו אין לנו ללכת, שבדרך זו תועים.

אלא עכשיו נחפש דרך חדשה.

[ש"י עגנון: מתוך "ימים נוראים"]

מהלך השיעור

1. במליאה: הקריאו את הסיפור בכתה, כל תלמיד יקבל דף לימוד עם הסיפור.
2. בקשו מהתלמידים לתאר איך בדימיונם נראית הדרך שבה הולכים האנשים התועים וכיצד נראית ה"דרך הנכונה".

שימו לב:

**טעה** (was wrong) – קיבל החלטה שגויה. עשה טעות "טועה ומטעה"

**תעה** (was lost) – איבד את דרכו למשל: "וַיִּמְצָאֵהוּ אִישׁ, וְהִנֵּה תֹעֶה בַּשָּׂדֶה" (בראשית לז טו)"תועה באפילה", "תועה בדרך"

1. עבודה אישית: התלמידים יציירו את הדרך שההולכים בה תועים לעומת הדרך שמובילה אותנו לכיוון הנכון.
2. כל תלמיד יתן שם, (כותרת) לציור שצייר.
3. בחברותא: בקשו מהילדים להציג ולהסביר את ציוריהם לפני חבריהם לחברותא.
4. במליאה: הציגו את הציורים, בקשו מתלמידים שרוצים לשתף את חבריהם לתאר את אחת הדרכים החדשות שהם מתכננים לעצמם לקראת ראש השנה.
5. בחרו עם מליאת הילדים שם לתערוכה, הכינו כותרת ותלו את הציורים על קירות הכתה.